CINNEADH CUR CHUN FEIDHME (AE) 2022/2336 ÓN gCOIMISIÚN

an 28 Samhain 2022

maidir le liosta a fhoilsiú lena léirítear luachanna astaíochtaí CO2 áirithe in aghaidh an mhonaróra chomh maith le meánastaíochtaí sonracha CO2 gach feithicle nua tromshaothair a cláraíodh san Aontas de bhun Rialachán (AE) 2019/1242 ó Pharlaimint na hEorpa agus ón gComhairle le haghaidh tréimhse tuairiscithe 2020

(a bhfuil fógra tugtha ina leith faoi dhoiciméad C(2022) 8428)

(Is iad na téacsanna Béarla, Fraincise, Gearmáinise, Iodáilise, Ollainnise agus Sualainnise amháin atá barántúil)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2019/1242 ó Pharlaimint na hEorpa agus ón gComhairle an 20 Meitheamh 2019 lena socraítear na caighdeáin feidhmíochta maidir le hastaíochtaí CO2 d’fheithiclí nua tromshaothair agus lena leasaítear Rialacháin (CE) Uimh. 595/2009 agus (AE) 2018/956 ó Pharlaimint na hEorpa agus ón gComhairle agus Treoir 96/53/CE ón gComhairle (1), agus go háirithe Airteagal 11(1), an chéad fhomhír, pointí (a), (b), (d) agus (f) de,

De bharr an mhéid seo a leanas:

(1) Ba cheart meánastaíochtaí sonracha CO2 monaróra a chinneadh ar bhonn sonraí arna dtuairisciú ag na Ballstáit agus ag monaróirí de bhun Rialachán (AE) 2018/956 ó Pharlaimint na hEorpa agus ón gComhairle (2) maidir le feithiclí an mhonaróra sin.

(2) Ba cheart meánastaíochtaí sonracha CO2 na bhfeithiclí nua tromshaothair uile a cláraíodh san Aontas a bhunú ar na sonraí arna dtuairisciú maidir le feithiclí ó gach monaróir.

(3) Ba cheart an fachtóir astaíochtaí nialasacha agus an fachtóir astaíochtaí ísle le haghaidh gach monaróra a chinneadh agus na feithiclí tromshaothair astaíochtaí nialasacha agus feithiclí tuairiscithe tromshaothair astaíochtaí ísle á gcur san áireamh.

(4) Ba cheart an chonair laghdaithe astaíochtaí CO2 agus na creidmheasanna astaíochta in aghaidh an mhonaróra a chinneadh ar bhonn líon na bhfeithiclí nua tromshaothair seachas feithiclí seirbhíse arna dtuairisciú amhlaidh.

(5) Tá na sonraí a chuirtear i láthair san Iarscríbhinn a ghabhann leis an gCinneadh seo bunaithe ar na sonraí a bhí ar fáil don Choimisiún an 1 Lúnasa 2022.

(6) D’fhéadfadh sé go mbeadh ar an gCoimisiún na sonraí a fhoilsítear anseo a thabhairt cothrom le dáta, má fhaigheann sé sonraí breise a dhéanfadh difear do na ríomhanna sin,

TAR ÉIS AN CINNEADH SEO A GHLACADH:

Airteagal 1 Meánastaíochtaí sonracha CO2 in aghaidh an mhonaróra Maidir le meánastaíochtaí sonracha CO2 in aghaidh an mhonaróra, dá dtagraítear in Airteagal 4 de Rialachán (AE) 2019/1242, i dtréimhse tuairiscithe 2020, léirítear iad sa dara colún den tábla san Iarscríbhinn a ghabhann leis an gCinneadh seo.

Airteagal 2 An fachtóir astaíochtaí nialasacha agus an fachtóir astaíochtaí ísle in aghaidh an mhonaróra An fachtóir astaíochtaí nialasacha agus an fachtóir astaíochtaí ísle in aghaidh an mhonaróra, dá dtagraítear in Airteagal 5(1) de Rialachán (AE) 2019/1242, i dtréimhse tuairiscithe 2020, léirítear é sa tríú colún den tábla san Iarscríbhinn a ghabhann leis an gCinneadh seo.

Airteagal 3 Conair laghdaithe astaíochtaí CO2 agus creidmheasanna astaíochta in aghaidh an mhonaróra An chonair laghdaithe astaíochtaí CO2 agus na creidmheasanna astaíochta in aghaidh an mhonaróra, dá dtagraítear in Airteagal 7 de Rialachán (AE) 2019/1242, i dtréimhse tuairiscithe 2020, léirítear iad sa cheathrú colún agus sa chúigiú colún, faoi seach, den tábla san Iarscríbhinn a ghabhann leis an gCinneadh seo.

Airteagal 4 Meánastaíochtaí sonracha CO2 gach feithicle nua tromshaothair Is é seo a leanas meánastaíochtaí sonracha CO2 feithiclí nua tromshaothair a cláraíodh san Aontas i dtréimhse tuairiscithe 2020, a ríomhadh tríd an bhfoirmle in Iarscríbhinn I, pointe 2.7 a ghabhann le Rialachán (AE) 2019/1242 agus na feithiclí nua tromshaothair atá ag gach monaróir á gcur san áireamh: 52,46 g/tkm.

Airteagal 5 Is chuig na monaróirí seo a leanas a dhírítear an Cinneadh seo: (1) DAIMLER TRUCK AG Mercedesstr.120 70372 Stuttgart An Ghearmáin (2) DAF NV Bosca poist 90065 5602 PT Eindhoven An Ísiltír (3) Ford Otomotiv Sanayi AS Akpinar Mah. Hasan Basri Cad No 2 34885 Sancaktepe Iostanbúl An Tuirc (4) Iveco Magirus-AG Nicolaus-Otto-Straße 27 89079 Ulm An Ghearmáin (5) IVECO SPA Via Puglia 35 10156 Torino An Iodáil (6) MAN TRUCK AND BUS SE Dachauer Str 667 80995 München An Ghearmáin (7) RENAULT TRUCK SA 99 Route de Lyon 69802 Saint Priest An Fhrainc (8) SCANIA CV AB Vagnmakarvagen 1 15187 Södertälje An tSualainn (9) VOLVO TRUCK CORPORATION Herkulesgatan 75 40508 Göteborg An tSualainn.

Arna dhéanamh sa Bhruiséil, an 28 Samhain 2022. Thar ceann an Choimisiúin Frans TIMMERMANS Leas-Uachtarán Feidhmiúcháin

(1) IO L 198, 25.7.2019, lch. 202.

(2) Rialachán (AE) 2018/956 ó Pharlaimint na hEorpa agus ón gComhairle an 28 Meitheamh 2018 maidir le faireachán agus tuairisciú a dhéanamh ar astaíochtaí CO2 ó fheithiclí nua tromshaothair agus ar ídiú breosla na bhfeithiclí sin. IO L 173, 9.7.2018, Ich. 1).